Vlugtende rower skiet glo Vrystaat-polisiebeampteFoto: SAPD, Facebook ŉ Polisiekonstabel van Bloemspruit in Bloemfontein is in ŉ kritieke toestand nadat ŉ vermeende rower hom geskiet het. “Die 35-jarige konstabel en sy kollegas het Donderdag in die vroeë oggendure in Kingsway naby die Waterfront Mall gery toe twee vroue hulle voorgekeer het,” het kapt. Chaka Marope, woordvoerder van die polisie, Vrydag gesê. “Die twee vroue het om hulp geskree nadat ŉ onbekende man glo hul selfone gesteel het.” Die konstabels het die man agternagesit en die verdagte gevolg tot waar hy in ŉ waterkanaal gespring het. “Een van die beamptes het kort daarna skote in die kanaal gehoor en ander eenhede ontbied vir ondersteuning,” het Marope bygevoeg. “Die konstabel is op die grond aangetref. Hy is in die maag geskiet.” ŉ Ambulans is ontbied en hy is na Medi-Clinic geneem in ŉ ernstige toestand. “Die verdagte is later gevind waar hy onder ŉ brug in Westburgerstraat in die middestad weggekruip het,” het Marope gesê. “Hy is ook in die maag en linkerskouer geskiet en was in ŉ kritieke toestand.” Volgens Marope is dit nog nie duidelik wat presies gebeur het en wie die verdagte geskiet het nie. Hy is tans onder polisiebewaking in Pelonomi-hospitaal. Die polisie ondersoek ŉ saak van poging tot moord.